冬夜有感
作者：李新
朝代：宋

paragraphs: 蓼蟲常食苦，旅鴈自知寒。
談士惜卷舌，將軍解愁鞍。
雪霜滿天冬夜永，地爐無火青燈殘。
功名富貴苦不早，一年百日紅塵道。
西還故國無故人，憔悴少年心已老。
讀書當許萬戶侯，豈意却作蘇秦羞。
深取閭閻薄徒笑，魯人不識東家丘。
吾祖謫官還舊里，灞陵亭尉猶低視。
少卿偶作匈奴降，隴西士人慚姓李。
由來人世輕不遇，文章第一空徒爾。
俛出跨下何施顔，當時悔過淮陰市。
夜深氣射青雲霄，此生早晚當乘軺。
彈冠舉手揖豪貴，行得紫綬牢結腰。
本是壯夫志，幾成兒女曹。
平生重恩義，聊爲寄風騷。